## La Generalitat convoca ajudes per un import de 600.000 euros per a promocionar la integració de col·lectius de la diversitat a través de l’activitat física i l’esport

*** Poden sol·licitar estes ajudes les entitats esportives sense ànim de lucre de la Comunitat Valenciana
* El termini de presentació de sol·licituds finalitza el 31 de desembre de 2024**

Presidència de la Generalitat ha convocat subvencions destinades a entitats esportives sense ànim de lucre de la Comunitat Valenciana que promocionen la integració de col·lectius de la diversitat, per mitjà de l’activitat física i l’esport, per un import de 600.000 euros, segons publica el *Diari Oficial de la Generalitat Valenciana* ([DOGV](https://dogv.gva.es/datos/2024/11/25/pdf/2024_12344_va.pdf)).

Els programes objecte de subvenció podran abastar el període comprés entre l’1 de setembre de 2024 i el 31 d’agost de 2025 i se subvencionaran gastos com el material esportiu fungible, personal tècnic, desplaçaments, muntatge o adequació d’instal·lacions, així com altres derivats de la gestió de l’activitat.

A l’efecte d’esta convocatòria, es consideren col·lectius de la diversitat aquells que es troben en risc d’exclusió social per raó d’orientació sexual, identitat de gènere, raça, ètnia, situació de pobresa, o qualsevol altra condició o circumstància personal o social, i els que integren persones amb discapacitat o diversitat funcional.

D’altra banda, es consideren entitats esportives sense ànim de lucre els clubs esportius, federacions esportives, grups de recreació esportiva, agrupacions de recreació esportiva i les associacions de federacions esportives, així com altres entitats sense ànim de lucre amb seccions esportives o seccions de recreació esportiva legalment constituïdes.

Les sol·licituds han de tramitar-se de manera telemàtica i es poden presentar entre el 26 de novembre i el 31 de desembre de 2024.

Fecha: 25/11/2024